
	Bucureşti, 12 mai 2015

Plx.340/2015




RAPORT 
asupra propunerii legislative privind reglementarea parteneriatului civil

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind reglementarea parteneriatului civil, trimis cu adresa nr. Plx. 340/2015, înregistrată la Comisia juridică, de disciplină şi imunităţi cu nr.4C-11/571/08.04.2015.

Conform prevederilor articolului 75 alineatele (1) şi (3) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 31 martie 2015. 

Consiliul Legislativ a avizat favorabil, cu observaţii şi propuneri conform avizului nr. 1371 din 17 decembrie 2014.
Proiectul de Lege supus dezbaterii are ca obiect de reglementare stabilirea regimului juridic al parteneriatului civil, urmărind conferirea unui caracter legal conviețuirii dintre două persoane, ca alternativă la căsătorie.
Comisia pentru drepturile omului, culte și problemele minorităților naționale prin avizul nr.4c-5/294 din 22 aprilie 2015, a avizat negativ propunerea legislativă.

Comisia pentru egalitatea de șanse pentru femei și bărbați, prin avizul nr.4c-17/465 din 21 aprilie 2015, a avizat negativ propunerea legilativă.

Comisia pentru muncă și protecție socială, prin avizul nr.4c-7/317 din 22 aprilie 2015, a avizat favorabil propunerea legislativă. 
Coaliția pentru familie și constituție a comunicat punctul de vedere al acestei coaliții în sensul respingerii propunerii legislative, prin adresa nr. 4C-11/571 din data de 27 aprilie 2015. 

Asociația ADF International a comunicat punctul de vedere al acestei asociații în sensul respingerii propunerii legislative, prin adresa nr. 4C-11/571 din data de 29 aprilie 2015. 

În conformitate cu prevederile art.61 şi art.62 din Regulamentul Camerei Deputaţilor, republicat, membrii Comisiei au examinat iniţiativa legislativă în şedinţa din data de 12 mai 2015. 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative.
În raport cu obiectul şi conţinutul reglementării, proiectul de lege face parte din categoria legilor ordinare

